text:
Fulvio Romanin: il cjapitani dai sîts par furlan
Par cui che al trafiche cu la lenghe furlane, il so non al è une bale mate che e salte cence polse dal cjamp musicâl a chel leterari, madracant jenfri une “Urtio” e un “cercli di stelis”, par dopo passâ di “Niari” ae “stagjon de mude” e trasformâsi intal scritôr di “L’iva funesta”, un manuâl che al è deventât scuasit une taule dai dîs comandaments par cui che al à a ce fâ cu la partide iva.
No content des esperiencis artistichis, Fulvio Romanin al è ancje un professionist dal setôr digjitâl e de comunicazion, in plui di jessi fondadôr di Ensoul, une aziende specializade intal svilup di sîts internet e prodots pal web che e svante clients tant che Fantoni, Moroso, Fondazion Feltrinelli e v.i.
Jenfri i progjets pe difusion de lenghe furlane inte rêt, al à curade la version furlane di WordPress e al è un dai svilupadôrs di Telegram par furlan.
__
Parcè un come te, che al à za avonde impegns intal lavôr, al à cheste voie di metisi in zûc pe difusion de lenghe furlane intes gnovis tecnologjiis?
Al è un pôc un cuintrisens fevelâ di gnovis tecnologjiis: a son bielzà 15-20 agns che a son ator, dome che cumò, cun cheste storie dal covid, no son plui une ufierte, ma une commodity e no tu puedis tornâ indaûr. O passìn un bon tierç de zornade a cjalâ la tecnologjie, li che si cjatìn denant di altris lenghis. Mi pâr normâl pensâ che al vedi di jessi ancje il furlan. Se une lenghe e esist, inalore e à di jessi presinte inte rêt. No je une cuistion di cjampanilisim, o di antagonisim. E je cheste idee che il furlan al sedi un Fort Apache menaçât dal talian, jo invezit o crôt che nol sedi mai stât la uniche lenghe dal Friûl, ma o sin simpri stâts un popul bilengâl. No mi cjati intune situazion di difindi alc. E je une cundizion obleade dal jessi e dal stâ al pas cui timps.
__
Cemût isal nassût WordPress par furlan?
Al nas come strument di democratizazion dal web, stant che al è un strument “open source” par creâ sîts. Nô o vevin tacât cun chel parcè che jo lu dopri ogni dì e o vevi viodût che al jere in tantis lenghis ma no par furlan, duncje o ai domandade une man a Ferdinando Passone e o sin lâts indenant. Par Telegram invezit a àn tacât di bessôi, mi àn clamât parcè che o vevi fat WordPress e jo ju ai metûts in contat cu la ARLeF. Al è stât biel viodi chescj zovins che si son movûts in maniere indipendente, preseant ancje il fat che Telegram al è un sisteme democratic, a diference di Whatsapp.
__
Duncje no tu ti proponarâs par voltâ Whatsapp par furlan?
Se tu mi ponis un obietîf, ancje se une vore sfidant, in chest moment bisugnarès lavorâ suntun program di detature par furlan. Se tu i pensis, plui dal 50% des ricercjis a vegnin fatis midiant dal assistent vocâl. Cun di plui, il furlan al è simpri stât stimât un dialet parcè che a son un grum di variantis diferentis. Al è clâr che une koinè e covente, propite come che al è sucedût cul toscan pe lenghe taliane.
__
Ma rivâ a inserî dutis chestis variantis nol saressial un lavoron?
No disarès. Ae fin no vin cuissà tropis variazions, rispiet a chei che a son i database di altris lenghis. O sin un paîs piçul: 1 milion di abitants, tant che un condomini in Coree.
__
A proposit di numars: cemût vadie la aventure cun WordPress e cun Telegram? Tropis voltis sono stâts discjamâts?
Wordpress al jere un program plui par “nerd”, cuntun cjamp di azion limitât, Telegram invezit al sta lant benut. Tignìn ben ad a ments che in internet i numar a son impuartants, ma no son dut. Culturis che fin cumò a someavin piçulis e cence valôr a stan biel planc concuistant il lôr spazi.
__
Ce altris azions bisugnaressial puartâ indenant?
Stant a cemût che le viôt jo, si varès di continuâ a pocâ su lis tecnologjiis, parcè che al è un puest facil di agredî, limitât e che nol risint di gjeografiis: al rive dapardut, che e sedi la Basse Furlane o Colonia Caroya in Argjentine. ❚


c: text/html

text:
GFS 19.2015
Ricercjis
- Franco Rosa, Federico Nassivera, Michela Vasciaveo, Evidence empiriche dal ûs de strategjie comunicative marketing te lenghe locâl pai consumadôrs diglossics: i risultâts di une ricercjie te regjon Friûl Vignesie Julie
- Anastasia Fabbro, Franco Fabbro, Sui insiums di Aelius Aristide: une analisi neuropsicologiche dai Discors Sacris
Rassegnis
- Eric Pascoli, Franco Fabbro, Neurosiencis dal sium e dal insium intai vertebrâts
Recensions
- Barbara Cinausero Hofer, Ermanno Dentesano, La nomencladure uficiâl dal Comun di Trivignan. Nons di cumò e nons vieris pe storie de Italie, dal Friûl e dai nestris paîs (Federico Vicario)

robotstxt: allowed

filter: keep


text:
La nêf in Friûl e je un spetacul par cui che i plâs la mont, ma e je ancje une ocasion pai sienziâts che a vuelin studiâ di dongje lis dôs speciis principâls de nestre faune di mont: il schiadôr furlan e il schiadôr triestin.
A une prime cjalade, i doi schiadôrs a samearessin doi esemplârs de stesse famee: ducj i doi a son dotâts di çatis lungjis e a ponte, clamadis ancje schîs, e cuvierts cuntun strât colorât plen di plumis. Ma studiant di plui dongje, al devente clâr che o stin fevelant di doi animâi difarents.
Scomençant des difarencis morfologjichis, si note dal moment une diviersitât fondamentâl te cualitât dal mantel (che in chestis dôs speciis al cjape il non sientific di «tute di schi»). Il schiadôr triestin al subìs scuasit ogni an une sorte di mute che i fâs gambiâ la tute di schi cuntune plui di mode. Ancje lis çatis a pierdin lis dôs zontis vecjis par fâ cressi al lôr puest un pâr plui fuart e plui svelt (e di un colôr che al sta ben cu la gnove tute di schi). Il schiadôr furlan, invezit, al samee mancul puartât aes mutazions, e al va indevant par agns e agns cul stes mantel e lis stessis zontis tes çatis. L’an che i sienziâts a àn osservât pe prime volte la variazion gjenetiche denominade «schi carving», par fâ un esempli, ducj i esemplârs di schiadôr triestin a manifestavin bielzà la gnove carateristiche. Par cuintri, il schiadôr furlan al à adotade un pôc par volte tai agns dopo. Dut câs, secont i studiôs, lis mutazions dal schiadôr triestin no son impuartantis pe conservazion e pe evoluzion de specie, ma a coventin soredut par fâ bote sui esemplârs di chel altri ses: la schiadore triestine, che dispès no schie par nuie, ma e sta distirade tal soreli (probabilmentri e je un animâl a sanc frêt).
Lis dôs speciis a sielzin par vivi doi habitats difarents: il schiadôr furlan al va jù gjoldintsi lis pleis des pistis plui cuietis, il triestin al va jù come un ton pes pistis neris, plui par fâsi viodi (probabilmentri simpri par fins riprodutîfs) che par plasê. Nome par proviodi al sostentament, i doi animâi si cjatin a cjace tal stes lûc: la malghe parsore de piste.
Ma a son soredut i doi viers a segnâ la difarence jenfri i doi schiadôrs, e no nome pai acents, ma ancje pes peraulis. Il lessic dal schiadôr triestin al comprent di fat tiermins come «St. Moritz», «Cortina» e «Chamonix». Tiermins che i studiôs no rivin a capî a ce che a coventin, parcè che i schiadôr triestins a continuin simpri a vignî sul Çoncolan. Misteris de zoologjie.
BETE DI SPERE
AI 32 DI MAI – Scuvierzìn la faune furlane: i schiadôrs............
La nêf in Friûl e je un spetacul par cui che i plâs la mont, ma e je ancje une ocasion pai sienziâts che a vuelin studiâ di dongje lis dôs speciis principâls de nestre faune di mont: il schiadôr furlan e il schiadôr triestin.


text:
… Dae Nature al Segn
“Dalla natura al segno” chest il titul de mostre dedeade al furlan, plui cognossût in Americhe dopo Carnera, Arieto ( Harry ) Bertoia, a cent agns dae sô nassite. La mostre si vierzarà sabide ai 7 di Fevrâr 2015 e larà indenant fintremai ai 29 di Març 2015 e e sarà logade in doi puescj: la Galarie Harry Bertoia a Pordenon e la cjase indulà al è nassût a S. Lurinç Darzin (Pn). Di fat nassût il 10 Març 1915 a S. Lurinç Darzin intune famee di contadins, al veve scuviert fin di frut la sô passion par la lavorazion dai metai divertintsi a fâ sculturis cun il fier intal cjast di cjase. Intal 1930 migrât cun il pari intai Usa e rivarà a coltivâ la passion par l’art frecuentant lis scuelis tant innomenadis di Detroit e di Bloomfield Hills. Po dopo e deventarà cognossût in dut il mont par i sôs lavôrs tant che designer, famose la sô cjadree Diamond in tondel di açal cromât. Cumò cualchiduna des sôs oparis si cjatin al Guggenheim di New York e intal Vitra Design Museum. Di plui la sô passion pe Nature, e in particolâr pe campagne furlane, lu puartarà a meti in vore des sculturis che a sunin cun l’aiar e a cjapin ispirazion dal sunôr de aiar intun cjamp di blave.
Noaltris o ven voie di ricuardâlu cun lis sôs peraulis:
L’uomo non è importante
l’umanità è ciò che conta, alla quale credo
di aver dato il mio contributo.
L’umanità continuerà anche senza di me
ma io non vado via, non vi lascio.
Ogni volta che vedrete le cime degli alberi,
mosse dal vento, voi penserete a me;
o se vedrete un fiore, penserete a me.
Non sono mai stato religioso, non in modo
formale, ma quando camminavo nel bosco
sentivo la presenza di una forza superiore
intorno a me.
Look at… the photos: Arieto Bertoia
Harry Bertoia, San Lorenzo d’Arzene, 10 marzo 1915 – Barto, 6 novembre 1978
Mandi di cûr !
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… une vere ocasion !
E je cualchidun che al vûl comprâsi la Vignesie Julie ?
Nô, ben vulintîr o volaressin vendile, e no stait a vê pinsîrs pal presit parcè si contentìn di pocjis palanchis.
O miôr, podìn ancje vignî in jutori dantle fûr par di bant… alore ce spietaiso a fâus indenant…
e je une vere ocasion !!!
😎
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile in plui di fevelale.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 10 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014 cuant che ae Radio Onde Furlane a vegnin gjavâts 40.000 euros, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2014 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl ad un lavoradôr dal Consorzi des Latariis Furlanis, Giuseppe Bassi di Godie, cuant si è gjavât la vite, che altre dî, par vie di un futûr nereôs denant di lui, stant che il Consorzi al è daur a traviersâ une crisi e si previôt che a laràn a cjase un centenâr di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi. Ma par cumò, dulà o vin di lâ par cjatâ lavôr ?
E voaltris cuâi proponiments vêso fat pal 2014 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… ancje cun i patins a rodelis
A son lis vot e cuarante cuant o rivi in place Domo a Davian indulà e varès di partî la corse cun i patins fintremai a Pordenon, no viodint dinissun in place o domandi par sigurece ai agjents se a san alc de corse ma mi disin che salacor la partence e je a Montreâl. Di là a passin chei cun la bici che a fasin il zîr lunc ma mi somee che la partence par i skaters e sedi propit chenti, alore ringraciant o voi a viodi intal parcament e propit in chel moment o viôt rivà il Campa e chei dal Gru di Udin. Bon, il puest al è chel just! Ducj intune o lin intal bar Centrâl a cjoli alc che nus dedi une sveade. Aes dîs e trentecinc finalmentri, daspò ve spietât che a rivassin i patinadôrs che a fasevin il zîr lunc di 40 km, si va vie ducj daûr une machine tant che il furgon di chei dal Comine al siere il bisson. E jo o pues meti a tiere i miei 110 cjavai di potence ven a stai o pues provâ i patins par la corse, chei cun il cjaruç lunc made in roxa e o ai di dî che al è un biel cori ancje se bisugne vê une tecniche buine par menâju. Il timp al è biel ma al è un scjafoiaç di murî. O passìn denant de aeropuart militâr american, di dulà o sperin che a no si alcin sù avions par là a semenà dolôrs tor par il mont. Cuant che dopo une orete o rivìn intal parc Galvani di Pordenon indulà o podin distirâsi discolçs sul prât a bevi e a mangjâ alc.
O ringracii di cûr chei dal Skating Club Comina che come ogni an a àn curade dute la organizazion de corse dantnus un bon jutori e une biele ocasion par cjatâsi.
Un mandi ancje a ducj chei dal Gru par la biele zornade passade in compagnie e in ligrie.
Look at… the photos: Pordenone Pedala 2013
😎
… settore only big
Mario Bruna (aka Murit) ha pubblicato una guida sulla palestra di roccia della Val Colvera, settore only big, di Frisanco (PN). La guida, non essendo stata pubblicata da una casa editrice, è disponibile su richiesta, contattatandomi vi posso fornire i riferimenti, oppure è reperibile presso la libreria Venier in piazza a Maniago.
Mario è venuto a mancare, proprio per un incidente nella palestra da lui realizzata nel 1987, lo scorso 22 giugno 2012 con grande eco nella comunità dei climbers.
Mandi di cûr !
😎
… al miglior offerente !
C’è qualcuno che se la vuole comprare ?
E’ in vendita al miglior offerente !
… L’ANIME VIVE DAL FRIÛL
A tache vuê, in tal “Centro Studi Pier Paolo Pasolini” a Casarsa della Delizia ( PN ), la Cunvigne dedeade a Pasolini e a la television, ch’al larà indenant fin tramai sabide. A son previodûts une vore di intervents. Cjalait a chi dot il program
😎
… ED ARIA
Questo il titolo della mostra dedicata al friulano + conosciuto in America dopo Carnera, Arieto ( Harry ) Bertoia, a trent’anni dalla sua scomparsa. La mostra si è conclusa nel settembre 2008 ed era allestita all’interno della sua casa natale. Nato a S. Lorenzo di Arzene ( PN ) nel 1915, in una famiglia contadina, ha scoperto ancora ragazzino la sua passione per la lavorazione del metallo divertendosi a fare sculture nel granaio di casa. Emigrato negli USA con il padre ha potuto coltivare la passione artistica frequentando prestigiose scuole a Detroit e a Bloomfield Hills. E’ noto in tutto il mondo per i suoi lavori come designer ( famosa la sua poltrona Diamond in tondino d’acciaio cromato ). Alcune sue opere sono esposte al Guggenheim di New York e e al Vitra Design Museum. La sua passione per la natura e, in particolar modo, per la campagna friulana lo porterà a realizzare delle sculture sonore che si ispirano al suono del vento in un campo di grano.
Il Museo Civico di Pordenone ha inaugurato il 23 maggio 2009 una grande mostra per ricordarlo. La mostra resterà aperta fino al 20 settembre.
Saranno documentati i rapporti umani e professionali di Harry Bertoia con Eero Saarinen, Charles Eames, Florence Knoll.
Noi lo vogliamo ricordare con le sue ultime parole:
L’uomo non è importante
l’umanità è ciò che conta, alla quale credo
di aver dato il mio contributo.
L’umanità continuerà anche senza di me
ma io non vado via, non vi lascio.
Ogni volta che vedrete le cime degli alberi,
mosse dal vento, voi penserete a me;
o se vedrete un fiore, penserete a me.
Non sono mai stato religioso, non in modo
formale, ma quando camminavo nel bosco
sentivo la presenza di una forza superiore
intorno a me.
Harry Bertoia, 9 ottobre 1978
Mandi di cûr !
… NO JE UN OPTIONAL !
e je de setemane lade (07.07.08) la decision de Consei comunâl di Pordenon di tirâsi fûr de aree là che si metarà in vore la gnove leç regjonâl su la lenghe furlane.
“Daûr di cheste decision – al à spiegât il Sindic – a son massime dôs motivazions: une plui di stamp formâl, ven a dî la mancjance di un at formâl dal Comun che al domandàs la inclusion dal teritori inte aree furlanofone; e une plui sostanziâl, cu la preocupazion pai servizis previodûts de leç e pai lôr coscj. Il prin citadin di Pordenon al domande une revision de leç regjonâl sul furlan, orientade plui sui aspiets culturâi che no su chei dai servizis linguistics pai citadins. Par chest – al à zontât – no si podeve rimandâ il vôt di cheste delibare, che e vûl dâ un segnâl fuart ae Regjon par mendâ la leç.”
FURLANS FEVELAIT FURLAN CHE AL E’ ONÔR E NO VERGOGNE !
Fuarce Friûl 😉


text:
Interviste a Markus Maurmair che dal an passât al è il gnûf president de Assemblee de Comunitât Linguistiche Furlane
La Assemblee de Comunitât Linguistiche Furlane cualchidun le viôt tant che l’embrion di une sorte di autoguvier dai furlans, altris tant che un cuintripês a Triest intune regjon là che i vecjos ecuilibris fra i teritoris a son saltâts, par tancj e à di esercitâ dome une tutele culturâl e storiche de comunitât furlane. Sul tacâ di un gnûf an di lavôr, o vin sintût il so president Markus Maurmair, nomenât l’an passât, par fâ un belanç dai prins mês dal so impegn.
_
President, daûr de esperience di cualchi mês di lavôr, puedial dîmi par lui ce che je la ACLiF e ce rûl che e varès di zuiâ?
Cumò o sin un “organisim juridic” che al vûl dî dut e nuie, cence funzions pardabon vincolantis e par cierts passaçs o sin sometûts al judizi di funzionaris regjonâi. O volarès che si definìs miôr la sô personalitât juridiche, danti funzions plui concretis. Par me e à di racuei la ereditât di chel che al è stât il Parlament dal Friûl e jessi il pont di confront vêr fra lis personis. Viodût che e je componude di sindics, al à un rapuart diret cul teritori reâl.
_
Sindics che, tignint cont dai 173 comuns furlanofons, no àn aderît ducj. Cualchidun al stime che il procès di adesion al sedi machinôs…
Jo no lu cjati machinôs. I comuns a àn di deliberâ la adesion midiant di une votazion, che tra l’altri par solit e je aprovade in maniere unanime di dut il consei comunâl, di maiorance e oposizion. Chest al da une grande legjitimazion a cheste Assemblee.
_
Cuant che al è stât nomenât, intal Lui dal 2020, lis adesions dai comuns a jerin 119. Cemût ise la conte a vuê?
Vuê o sin za a 129 comuns aderents. Aromai la vicende des Uti e je in pratiche rivade insom e, colade cheste prejudiziâl, lis adesions a son plui facilis. O viôt une buine predisposizion ancje di bande dai comuns furlanofons restâts ancjemò fûr: dentri dal 2021 o stimi che o podarìn rivâ a 140.
_
In cuâi teritoris des trê ex provinciis i parial che a sedin plui entusiascj di aderî?
Plui che par apartignince gjeografiche, o viôt che a àn plui entusiasim i comuns plui piçui o plui rurâi, chei plui grancj forsit mancul. Di notâ che e je une fasse di “entusiascj” dilunc dal Tiliment. Ma o ai di dî che jo o viôt une grande voie di apartignince, di definîsi furlans, in ducj.
_
L’an passât o vês inviât un cors pe formazion dai aministradôrs su storie e culture dal Friûl. Cemût isal lât?
Al è stât un esperiment cun pôcs incuintris, e duncje cuntune partecipazion relative, ma o ai sintût tant interès in cui che al à partecipât. Lu calcoli tant che un incoragjament e o larìn indevant cun ancjemò plui convinzion, vierzint ancje ae societât civîl. O ai viodût fam di cognossince de nestre storie.
_
Par lui, ogni comun varessial di adotâ il Plan speciâl di politiche linguistiche (PSPL)?
Dal sigûr. O informarìn i comuns che ancjemò no vedin clâr di ce che si trate, e ju esortarìn a adotâlu.
_
Cualis altris iniziativis vêso in program?
O vevin in progjet un sussidiari bilengâl pe scuele che si è fermât par vie che e je someade une soreposizion di rûi cu la ARLeF. Chest al fâs part di chei “controi” che la Assemblee e je sometude de Regjon, che o fevelavi prime. O volìn patrocinâ concors par valorizâ la furlanetât, plui in gjenerâl jo o volarès sburtâ par che la assemblee e vedi un rûl economic e sociâl plui grant, ancje in relazion a timps che si prefigurin dûrs pai furlans.
_
Su la presince dal furlan in Rai, invezit?
O vin in program une cunvigne sul argoment, dulà che al sarà sclarît ancje ce che a fasin in chês altris regjons e a ce nivel reâl di presince che a son altris lenghis minoritariis in Rai. Jo dopo o ai une convinzion: a van ben i cartons animâts o altris trasmissions culturâls, ma jo o vuei vê la informazion in lenghe furlane, che o calcoli che e sedi ce che i interesse a la int. Propueste concrete: rivâ a fâ in maniere che a ogni edizion dal notiziari regjonâl al sedi almancul un servizi par furlan. E in paralêl, o vuei iviâ la cuistion cun sogjets privâts.
_
Cuale ise la sô posizion su cuistions simbolichis tant che cartei stradâi, là che il bilinguisim al è dispès violât, e cjarte di identitât bilengâl?
Sui cartei e je la Arlef che e vuardie la situazion, mandant segnalazions cuant che a coventin. Nô o podìn vê – e o esercitarìn – une funzion di stimul tant che su tantis altris robis. Dal sigûr o soi favorevul che i comuns a puedin furnî la cjarte di identitât bilengâl, come pûr tancj altris servizis: o pensi a ducj i centralins cui messaçs preregjistrâts che a varessin di jessi ancje par furlan, se no fintremai tant che prin messaç.
_
Un altri argoment problematic al è la scuele…
O vin l’intindiment di monitorâ la situazion no dome par evitâ fats tant che chel di Tisane, dulà che si à cirût di cjapâ la scuse dal Covid par evitâ l’insegnament de lenghe furlane, ma o volìn ancje tignî di voli la cualitât de ufierte. Se l’insegnament dal furlan al è une opzion pes fameis, lis istituzions scolastichis a àn di garantî chest insegnament, e insegnament vêr nol à di jessi imparâ a memorie cualchi filastrocje, ma une vere alfabetizazion in furlan. ❚
Dree Venier
«Mi ispiri al Parlament dal Friûl storic»Dree Venier
Interviste a Markus Maurmair che dal an passât al è il gnûf president de Assemblee de Comunitât Linguistiche Furlane


text:
Al torne Nadâl e inte tradizion di chei di une cierte etât al torne il presepi miscliçât al mont di cuant che si jere fruts.
Di canai al jere facil par me fâ il presepi, parcè che il paîs stes al jere un presepi vivent come ai timps di Gjesù.
Di fat, i pastôrs a podevin jessi il Brôs, il Nazi, il Pitute o il Caniz; il gue al jere il stagnin che al rivave cu la biciclete e la scrassigne e chel altri vecjut al someave al Gnac, sentât su la maserie a sclipîsi tai ultins rais dal soreli.
La femine grosse e jere la Bocale che e leve sù e jù pe Vile disint: “Mandare a casa me, che sono la donna più importante dopo di Udine” e chês altris feminis a jerin la Risie, la Drigule, la Vovo, la Laidone, la Copace, la Ghezie… I pastôrs cu la gjaline, cul lat, o la spongje o il cavret a jerin la mê int; Sant Josef, il Gjovani che al faseve cassis di muart e la Madone mê mari che e cjatave il timp di cjalâmi come Marie il so Bambin. Gjesù te scune al puartave vacancis e gjonde; di fat, in ocasion dal Nadâl a rivavin la fuace, biscots, caramelis, miluçs, peruçs e coculis. Al jere propit un grant biel Nadâl di paîs.
Ma jo o ai di fâ il presepi in zornade di vuê: dal 2012, intun mont li che lis pioris a son deventadis machinis, il spolert un termosifon, lis capanis cjasis e lis stalis tavernis; dut furnît di computer, telefonin e television.
Cemût fâ il presepi cui fruts in zornade di vuê.
Al è sempliç; al baste domandâsi: Gjesù “dulà” e “par cui” isal nassût? “Dulà” e “par cui” tornial a nassi vuê?”
Crist tal Vanzeli di Luche (4,18-19) si presente cun chestis peraulis:
“Il Spirt dal Signôr al è parsore di me, par chel mi à mandât a puartâur la buine gnove ai puars, a contâur ai presonîrs che a son libars e a fâ viodi i vuarps; par liberâ chei che a son tibiâts e a proclamâ l’an di gracie dal Signôr”.
Il presepi che o vin di fâ al è dut culì. Baste domandâsi cui che al è vuê: puar, presonîr, vuarp, tibiât e cui che nus implore un jutori; baste viodi di lôr. Se o rifletìn, indi è dapardut; e a son tancj. Si cjacare di lôr in famee, si domandasi cemût judâ, cemût interessâ concretamenti i fruts… e il presepi al è fat. Che i pastôrs a sedin di ges o di len, di cjarte o di plastiche, di cere o di tierecuete, modernis o come chei di une volte, dut al devente secondari. Il presepi al è za tal cûr e la fantasie lu rindarà unic, origjinâl, biel e concret. E si cjatarìn tun Nadâl seren, tune profonde pâs. ■
pre Tonin Cjapielâr
MEDITANTLIS TAL SO CÛR. O ai di fâ il presepi............
Al torne Nadâl e inte tradizion di chei di une cierte etât al torne il presepi miscliçât al mont di cuant che si jere fruts.


text:
Franco Sacchetti al è nassût in Dalmazie, a Dubrovnik (Raguse), di une famee di marcjadants florentins. La date no je sigure, ma o sin tor dal 1334. Nol è par nuie un om di Academie, e nancje un autôr laureât, cu lis fueis dal orâr a fâi di corone. E chest lui lu sa ben, dal moment che in plui di une ocasion al cjape distance di Dante e di Boccaccio, sedi pal stîl che pe vision dal mont, ancje se ju cite tant che autôrs di riferiment. La sô formazion duncje e ven de vite, chê vere, fate di tancj viaçs, incuintris e situazions che i permetin di figurâsi une galarie straordenarie di personaçs ruspiôs e nulints di veretât: ostîrs, cjaliârs, mulinârs, mestris di scuele, students, laris e brigants che a saran i protagoniscj des sôs contis, insiemi ancje cun cualchi personaç famôs (par fâ un non su ducj, Dante), descrits cence nissune riverence, anzit plui di cualchi volte ancje cjapâts pal cûl. Sacchetti si sposte in Italie e in Europe no dome daûr des olmis dal cumierç, che e fo la so profession primarie, ma ancje chês di une cariere politiche e diplomatiche brilante che lu puartarà, une volte tornât inte sô Patrie, di Florence a Bologne, e di là a Milan, Bibbiena, Faenza e po dopo in Romagne e fintremai a San Miniât, là che al sierarà i voi su chest timp de nestre vite mortâl. La sô prime fadie leterarie e fo “La battaglia delle donne di Firenze con le vecchie”, un poemut scrit in otave rime, une specie di discjant, pôc dopo de metât dal Secul; un test che al ricuarde tal contignût la sensibilitât misogjine dal Boccaccio. Intai agns daspò al firme componiments poetics e lirichis di marcje realistiche, comiche e borghese: lis plui interessantis a son consideradis cuasi une anticipazion di cierte leterature “macheroniche” dal secul XV. La racuelte e cjaparà il titul di “Il Libro delle rime”. La muart de femine, Felice Strozzi, avignude intal 1377, lu puarte a vivi une crisi esistenziâl cetant fuarte. Cussì al bandone la poesie e al tache a componi oparis in prose. Al scomence cuntune dissertazion sacre: “Sposizioni dei Vangeli”, ma la vere conversion le cjate propit cul “Trecentonovelle”, scrit e tornât a scrivi a partî dal 1392 in maniere continuative fin al an de sô muart, par vie de peste, intal 1400. Cheste racuelte e je une opare che si presente lacunose e incomplete, e pûr e je considerade tant che une prove di autôr impuartante. La intenzion, declarade in maniere esplicite inte jentrade, e je chê di meti insiemi contis antighis e modernis, di savôr gustôs e sclet, une vore dongje a chê sensibilitât popolâr che e amave la batude sfulminante, il riferiment vernacolâr, la plui totâl libertât di argoment e ancje di stîl. No esist nissune intenzion didatiche: i personaçs – ancje lui si met come protagonist, cualchi volte – a vegnin pe plui part di chel mont colorât dal borc e de contrade, là che il savint nol olse meti pît e che invezit l’autôr al cjate cetant plui interessant e gustôs di chel plui rafinât frecuentât dai cortesans. ❚
.
Nol veve nissune riverence nancje pai autôrs plui famôs di luiAgnul Floramo
Franco Sacchetti al è nassût in Dalmazie, a Dubrovnik (Raguse), di une famee di marcjadants florentins. La date no je sigure, ma o sin tor dal 1334. Nol è par nuie un om di Academie, e nancje un autôr laureât, cu lis fueis dal orâr a fâi di corone. E chest lui lu sa ben, dal moment che in plui di une ocasion al cjape distance di Dante e di Boccaccio, sedi pal stîl che pe vision dal mont, ancje se ju cite tant che autôrs di riferiment. La sô formazion duncje e ven de vite, chê vere, fate di tancj viaçs, incuintris e situazions che i permetin di figurâsi une galarie straordenarie di personaçs ruspiôs e nulints di veretât: ostîrs, cjaliârs, mulinârs, mestris di scuele, students, laris e brigants che a saran i protagoniscj des sôs contis, insiemi ancje cun cualchi personaç famôs (par fâ un non su ducj, Dante), descrits cence nissune riverence, anzit plui di cualchi volte ancje cjapâts pal cûl. Sacchetti si sposte in Italie e in Europe no dome daûr des olmis dal cumierç, che e fo la so profession primarie, ma ancje chês di une cariere politiche e diplomatiche brilante che lu puartarà, une volte tornât inte sô Patrie, di Florence a Bologne, e di là a Milan, Bibbiena, Faenza e po dopo in Romagne e fintremai a San Miniât, là che al sierarà i voi su chest timp de nestre vite mortâl. La sô prime fadie leterarie e fo “La battaglia delle donne di Firenze con le vecchie”, un poemut scrit in otave rime, une specie di discjant, pôc dopo de metât dal Secul; un test che al ricuarde tal contignût la sensibilitât misogjine dal Boccaccio. Intai agns daspò al firme componiments poetics e lirichis di marcje realistiche, comiche e borghese: lis plui interessantis a son consideradis cuasi une anticipazion di cierte leterature “macheroniche” dal secul XV. La racuelte e cjaparà il titul di “Il Libro delle rime”. La muart de femine, Felice Strozzi, avignude intal 1377, lu puarte a vivi une crisi esistenziâl cetant fuarte. Cussì al bandone la poesie e al tache a componi oparis in prose. Al scomence cuntune dissertazion sacre: “Sposizioni dei Vangeli”, ma la vere conversion le cjate propit cul “Trecentonovelle”, scrit e tornât a scrivi a partî dal 1392 in maniere continuative fin al an de sô muart, par vie de peste, intal 1400. Cheste racuelte e je une opare che si presente lacunose e incomplete, e pûr e je considerade tant che une prove di autôr impuartante. La intenzion, declarade in maniere esplicite inte jentrade, e je chê di meti insiemi contis antighis e modernis, di savôr gustôs e sclet, une vore dongje a chê sensibilitât popolâr che e amave la batude sfulminante, il riferiment vernacolâr, la plui totâl libertât di argoment e ancje di stîl. No esist nissune intenzion didatiche: i personaçs – ancje lui si met come protagonist, cualchi volte – a vegnin pe plui part di chel mont colorât dal borc e de contrade, là che il savint nol olse meti pît e che invezit l’autôr al cjate cetant plui interessant e gustôs di chel plui rafinât frecuentât dai cortesans. ❚


text:
Une programazion speciâl par fevelâ di dirits e dai 30 agns de Radio
Ai 27 di Fevrâr dal 1511 si invià il riviel plui grant de storie furlane. Dâts dongje in bandis di vuerilie, i contadins a derin l’assalt e a brusarin i cjistiei e i palaçs de nobiltât ator par dute la Patrie dal Friûl. La insurezion e fo scjafoiade intal sanc, ma e judà a infuartî la cussience des comunitâts rurâls furlanis che, contrari di ce che cualchidun al va dilunc a contâ, no jerin pipinots mugnestris tes mans dai sorestants di in chê volte, ma sogjets impegnâts intune lungje lote par difindi i lôr dirits. Par chest si à sielzût la date dai 27 di Fevrâr par celebrâ la Zornade Furlane dai Dirits.
Zaromai di un pôcs di agns, Radio Onde Furlane, cu la poie dal Comitât 482, e celebre cheste Zornade cuntune programazion speciâl che e à chê di stiçâ la riflession sui dirits dai furlans e su lis bataiis inviadis par difindiju. Cun di plui, ta chest 2010, pe ocasion dai 30 agns de emitente si varan ancje altris elements di novitât.
La jentrade de Zornade e sarà curade dal diretôr de Radio, Mauro Missana, e dal puartevôs dal Comitât 482, Carli Pup. Il president de cooperative editore di Onde Furlane, Paolo Cantarutti, al darà des anticipazions su lis iniziativis pai 30 agns de Radio.
Vie pe buinore si fasarà il pont sul stât dai dirits linguistics e nazionâi dai furlans e di chês altris comunitâts minorizadis dal Friûl in gracie des intervistis cun Donato Toffoli (Comitât Tecnic Sientific de ARLeF), Luigia Negro (presidente provinciâl de SKGZ) e Lucia Protto (presidente dal circul culturâl Schneider di Sauris).
La part de programazion dedicade ai aprofondiments storics e sarà organizade in trê moments diferents: une analisi de situazion socioeconomiche dal Friûl jenfri stât patriarcjin e dominazion veneziane (tant che fonde par capî i acjadiments dal 1511) cu la professore Donata Degrassi de Universitât di Triest; la riproposizion di cualchi riflession di Tito Maniacco, che nol è tant che nus à lassâts, sul riviel dal 1511, sul rivielisim e su la formazion di une cierte ideologjie furlane; e une leture storiche su la insurezion de Joibe Grasse e su lis sôs causis.
Vie pal dopodimisdì, invezit, a laran in onde i aprofondiments su dirits specifics. Ta cheste edizion de Zornade Furlane dai Dirits, chescj spazis a permetaran un confront tra il dì di vuê e il nestri passât resint. Cun di fat, in ocasion dai 30 agns di Radio Onde Furlane, si proponaran dai fruçons di trasmissions su chescj argoments ladis in onde su la emitente furlane tra i agns ’80 e i ’90. Chescj “piçui barcons sul passât” a permetaran di viodi trop e cemût che il Friûl al è cambiât inta chescj agns. A coordenâ chescj spazis a saran Mauro Missana, Piero Cargnelutti e Isabelle Grattoni cul jutori di diviers ospits: Marco Spizzamiglio (rapresentant storic dal antimilitarisim furlan) al fevelarà di servitûts militârs, Ferdinando Ceschia (segretari provinciâl de UIL) di lavôr, Giorgio Cavallo (president regjonâl di Legambiente) di ambient e di teritori, e Maria Carminati (CTS de ARLeF) di scuele.
Ai 27 di Fevrâr ancje la programazion musicâl di Onde Furlane e sarà speciâl cul miôr de musiche furlane e di altris nazionalitâts minorizadis, e cun trasmissions di pueste curadis di Matteo Bellotto e de cubie storiche Francis e Adrianus (Checo Tam e Adriano Moschioni).
Buine scolte e buine Zornade Furlane dai Dirits a ducj.
Il diretôr di Radio Onde Furlane
Mauro Missana


text:
Un gnûf citadin milanês al è David Puente, che di mistîr si ocupe di smascarâ “bufulis”, o ben lis sflocjis e falsetâts che a zirin in rêt. «Al è di un an che mi soi trasferît achì dal Friûl cu la famee la famee», mi dîs.
«Te mê zone no je tante int ator, duncje si pues dî che lis indicazions cuintri de difusion dal Covid-19 a son seguidis» ancje se «o viôt meti sù lis mascarutis mâl, tocjâsi la muse… insome, un tic masse di sdavassarie».
Lu sint par domandâi di sflocjis in rêt sul Coronevirus, che si vedi di stâ in vuaite.
«Fra dutis, trê in particolâr a son pericolosis», al marche.
1) La vendite di vitaminis, integradôrs, prodots che a pretindin di proteziti dal Covid-19. «A son dutis trufis, a son za stâts ancje secuestris. Fin cumò no son saltadis fûr evidencis sientifichis di prodots che ti protezin.» Se un sît che ti propon alc dal gjenar al cite une ricercje fate sul lôr prodot, e je false.
2) La vendite in rêt di tescj sierologjics, ancje midiant di sîts forescj. «No son sigûrs, e duncje a puedin fâ une vore di dams. Metìn che a un i risulti che nol è stât infetât: al podarès lâ ator trancuîl e infetâ tancj di lôr. O magari un al risulte positîf e invezit no je vere: cemût vivial la situazion? A son stâts ancje suicidis di int che e crodeve di vê il virus».
3) La opinion dai esperts variis. Ogni opinion e à di jessi tignude sù di un studi fat cun metodi sientific, realizât di plui di un di lôr, ripetibil, e publicât suntune riviste serie. «Se chel che o leiês nol è compagnât de citazion de ricercje, no stait a crodii».
Insome, al dîs David «Nol esist un complot mondiâl par sparniçâ il virus, sù mo sù! Purtrop a la int i plâs crodi aes storiis, e je la nature umane. Une sflocje in internet si sta pôc a inventâle, dopo però e je fature a stâi daûr par smascarâle».
Al à propit reson, David. Cirìn di slizerî chest lavôr stant atents a ce che o condividìn sui social, cumò plui di simpri. ❚


text:
Ae fin di Setembar al scomence la azion il Presidente de Provincie di Udin, on. Pieri Fontanini: une letare domandant un incuintri urgjent al on. Paolo Bonaiuti, sotsegretari di Stât ae Presidence dal Consei par sveltî i timps par firmâ la convenzion che e previôt la realizazion e la metude in onde di trasmissions radiofonichis in lenghe furlane su la Rai. Fontanini al domande almancul 240 mil euros pai coscj di realizazion e metude in onde di apontaments di informazion cuotidians (di lunis a vinars) par dut l’an. «La sede de Rai di Udin – al siere Fontanini – e varà di jessi potenziade te dotazion organiche e tes risorsis a disposizion».
Subit daûr un altri esponent de Leghe Nord, il sen. Mario Pittoni (di pôc nomenât dentri de Comission parlamentâr di vigjilance Rai) al anuncie la sô propueste par reperî finanziaments di investî tes trasmissions par furlan.
LA DIFIDE_ Ma il pas plui eclantant al rive a metât di Otubar, cuntune difide uficiâl firmade de Provincie, de Arcidiocesi, dal Comun di Udin, de Universitât dal Friûl e Societât Filologjiche Furlane. Promotôrs dal document il Comitât pe Autonomie pal Rilanç e de Codacons regjonâl che le àn mandade a la Presidence dal Consei dai ministris, ministeri dal Svilup economic e Rai par violazion dai dirits linguistics dai furlans fissâts dentri de Leç 482/99. Il pas seguitîf, tal câs che dentri di 3 mês no si vedi rispuestis a podaressin jessi azions legâls e domandis di risarciment dai dams.
Par intant al è miôr tignî lis orelis spiçadis, massime par cuant che si varà di decidi ce fâ a Zenâr, cuant che al rivarà il boletin, par scuedi a lis fameis la solite “gabele” par un servizi assent, almancul pal popul furlan: prin di paiâ al sarà di verificâ ce che la Rai e varà fat a pro de lenghe furlane.
Redazion
ATUALITÂT – No te perdonaRAI............
Ae fin di Setembar al scomence la azion il Presidente de Provincie di Udin, on. Pieri Fontanini: une letare domandant un incuintri urgjent al on. Paolo Bonaiuti, sotsegretari di Stât ae Presidence dal Consei par sveltî i timps par firmâ la convenzion che e previôt la realizazion e la metude in onde di trasmissions radiofonichis in lenghe furlane su la Rai. Fontanini al domande almancul 240 mil euros pai coscj di realizazion e metude in onde di apontaments di informazion cuotidians (di lunis a vinars) par dut l’an. «La sede de Rai di Udin – al siere Fontanini – e varà di jessi potenziade te dotazion organiche e tes risorsis a disposizion».


text:
Sandra Pupatello e je stade elete tal parlament dal Ontario tal 1995 e rielete tal 1999, 2003 e 2007. Dal 2006 e je Ministre pal Disvilup economic e pal cumierç. In precedence e jere stade titolâr dal Ministeri de Istruzion e dal Ministeri pai Servizis sociâi e comunitaris, e ancje Ministre responsabile pes cuistions feminîls.
Sot de sô vuide, il setôr de istruzion al à cognossût un miorament des infrastruturis scolastichis cun ristruturazions impuartantis in dute la provincie; cun di plui, cu la introduzion dai gnûfs diplomis di alte specializazion, i students des scuelis superiôrs a àn vût la pussibilitât di adatâ il lôr percors scolastic daûr des lôr dibisugnis. Tant che Ministre pal Disvilup economic e pal cumierç, Sandra Pupatello e à savût consolidâ il sucès des politichis governativis, atirant puescj di lavôr di competence elevade, clamant dongje gnûfs investiments e svilupant gnovis oportunitâts pai lavoradôrs dal Ontario.
Sandra Pupatello si è ativade cun energjie a pro de sô comunitât e de provincie, contribuint in maniere significative a miorâ lis cundizions di vite dai setôrs plui debui de societât. Leade une vore a strent ae sô comunitât di origjin, Sandra Pupatello e je membri onorari dal Rotary Club de citât di Windsor e de Paul Harris Fellowship; tal 1996 e je stade nomenade Italian of the Year pe contee di Essex-Windsor. Tal 2001 la Universitât di Windsor i à conferît il Charlie Clark Award par merits straordenaris di servizi; tal Març dal 2003 e je stade elete Windsor Woman of the Year. Tal 2007 Sandra Pupatello e à ricevût l’Athena Award pe zone di Windsor, un ricognossiment prestigjôs assegnât a oms e feminis che a rapresentin un model positîf che al puedi judâ lis feminis a svilupâ lis lôr potenzialitâts di cariere tal mont dal business.
Stefania Garlatti-Costa
ATUALITÂT. Sandra Pupatello, Ministre pal Disvilup economic e pal cumierç, Provincie dal Ontario............
Sandra Pupatello e je stade elete tal parlament dal Ontario tal 1995 e rielete tal 1999, 2003 e 2007. Dal 2006 e je Ministre pal Disvilup economic e pal cumierç. In precedence e jere stade titolâr dal Ministeri de Istruzion e dal Ministeri pai Servizis sociâi e comunitaris, e ancje Ministre responsabile pes cuistions feminîls.


text:
La cuistion catalane e va indevant a disglagnâsi su doi plans che no si tocjin: chel unionist e chel indipendentist.
Suntun plan e je la rigjiditât dal unionisim, che al vûl imponi la so posizion, ma nol cîr soluzions. Al pâr che in Spagne no si domandin ce rapuart mai che a podaran vê cu la Catalogne, cuant che une part dongje de metât de popolazion e vûl la indipendence e une maiorance tant plui largje no acete la prepotence, la violence, lis bausiis, la incapacitât politiche di Madrid.
Di fat in Spagne e je la autodistruzion di une democrazie debile, che no à mai taiât il so leam cul franchisim: par mantignî la unitât monolitiche de Spagne, fondade ancje su la predazion economiche de Catalogne, si sdrume la costituzion, propit intant che si declare di difindile. Si fasin e si disfin leçs daûr de bisugne, si acuse di ribelion violente int pacjifiche, si presee i poliziots che a àn bastonât lis vecjutis, si met in galere inocents par ricatâ cui che al à une idee contrarie a chê dal guvier, i judiçs a agjissin par ordin dal guvier. Pal moment, in non de stabilitât, la Europe al somee che no fasi nuie, ma o rimarchi doi concets: «in non de stabilitât», al vûl dî che lis robis a cambiaran par vie che la strategjie unioniste e cree dome instabilitât; «al somee», al vûl dî che sot de superficie diplomatiche a sucedin tantis robis.
Su chel altri plan si môf l’indipendentisim. Pal moment i mancje supuart internazionâl e al à un supuart popolâr grant, ma no avonde di garantî une vitorie svelte e nete. Par cuintri al dimostre une grande elasticitât tatiche, nol à pôre di passâ dal braç di fier ae elusion dal aversari, disorientant il guvier di Rajoy, ancje cun acrobaziis (la indipendence sospindude a pene declarade, lis elezions prime anunziadis e dopo invezit cambiadis cuntune proclamazion de republiche, Puigdemont “esiliât” in Belgjiche…) che i indipendentiscj stes di prin bot no capissin, ma che po in curt a acetin.
La partide e va indevant, ma pal moment al somee che ancje se al sarà dificil che la Catalogne e vinci, al è sigûr che la Spagne e pierdarà.
✒ Sandri Carrozzo
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Al è un om di panze, Raffaele Serafini, e no tal sens fisic, ancje se lis sôs gulizions “galatichis” a lassin intindi che il mangjâ al sedi un plasê di gjoldisi ad implen. La sô, dut câs, e je plui une fam che e madrache dentri di cjançons scoltadis a plen volum intal cûr de gnot, che si involuce ator di blecs di poesie dismenteâts intai scontrins framieç des pagjinis dai libris, che e cuche dai voi di vencui scalembris picjâts sù pes scjalis di cjase.
◆ I siei libris a nassin di un file excel, li che al segne cun precision i personaçs, lis citazions dopradis, fintremai il numar dai caratars, pûr pûr, il so jessi al somee dut fale che schematic.
◆ Fûr di scuare, par lui, al reste un compliment, cussì come che si sint braurôs di puartâ indenant un progjet di resistence, cu la clape di Contecurte o prudelant altris piçulis realtâts. Il so scrivi par furlan, dut câs, nol va viodût come un tentatîf corât di salvâ une lenghe, che al sarès ancje un bon cuintrisens, par un che al insegne economie. La sô e je une bataie cuintri de malevoie e de maluserie, cuintri dute chê fumate grise che si fâs sù a involuçâ lis nestris zornadis intun vivi smamît e lami.
◆ In efiets, al è cul amont che lis sôs creaturis si dismovin par balâ sveltis sui tascj dal portatil, prontis a menâ dentri des lôr danzis lis fantasimis di ricuarts che a parevin aromai sfantâts.
◆ Ve che inalore lis storiis si vistissin di savôrs e di colôrs, robâts a cualchi strie che e parone i colms di lune, al talpinâ cidin di un gjat, al sbaciament malcuiet di un mâr in burascje. Te vite di ducj i dîs, nancje lui sal vise, o forsit al fâs fente di vêlu dismenteât, di indulà che al à cjapadis sù chês zumielis di maravee che a rivin a rindi uniche une sô conte, ancje cuant che i ingredients a trussin cuintri dai guscj dai letôrs. La fuarce di une racuelte, di fat, e sta propit intal doprâ a plenis mans gjenars e caratars diferents, intun miscliç a prin viodi cence logjiche, ma che dome intal disglagnâsi de narazion nus disvele la sacume dal cjistiel dai destins che si incrosins. No simpri cheste epifanie si rivele, e forsit il biel des oparis di Serafini al è ancje chel di rivâ a platâ e a platâsi dentri, cence che il rest dal mont al rivi a scuvierzilu.
◆ A coventin clâfs, di segretis e di camarins, cussì come che a coventin camarelis e fameis a judâ l’ostîr intes sôs missions. Al à une sgrimie e une energjie che ti si tachin intor, cuant che al à une idee gnove che i zire pal cjâf, une matuçade, le clame lui, e al è ben content di tirâ dentri plui int che si pues, che e sedi une serade di inmaneâ, o la disfide pal premi San Simon.
◆ Al è di cûr larc, intal regalâ lis sôs contis ator o intal fâ don dal so timp, ma al è ancje salvadi (no par nuie une volte si lu cjatave te rêt tant che salvadeat, prime che gelostellato al deventàs la cjase di ducj i siei monts virtuâi) e une vore svoladi. Al sucêt, duncje, che a stiçâ masse lis boris la rudiele di len si infoghi e e brusi prin ancjemò di partî vie de man, ma, ae fin, cui che lu cognòs almancul un pôc si è usât a chescj fûcs svoladis che lu compagnin e anzit, al sa che e je propit chê cidule mai trate a rindilu inmò plui speciâl.
◆ Tes mês pignatis, di cuant che o soi deventade coghe e editor, o ai vude la fortune di cjatâ dentri pitancis insolitis e dutis di sperimentâ. Alc al sarès di contâ su lis libertâts che l’Ostîr al pense di podêsi permeti sul cont de grafie, ma ae fin, a fuarce di mostrâi la cjace, al devi vê tacât ancje lui a scoltâ almancul un pôc. ❚
Viodûts di daûr il bancon: Raffaele Serafini, ostîr di ContecurteSerena Fogolini
Al è un om di panze, Raffaele Serafini, e no tal sens fisic, ancje se lis sôs gulizions “galatichis” a lassin intindi che il mangjâ al sedi un plasê di gjoldisi ad implen. La sô, dut câs, e je plui une fam che e madrache dentri di cjançons scoltadis a plen volum intal cûr de gnot, che si involuce ator di blecs di poesie dismenteâts intai scontrins framieç des pagjinis dai libris, che e cuche dai voi di vencui scalembris picjâts sù pes scjalis di cjase.


text:
Cormons
Home Trois Troi Furlan Tierce tape Cormons
Cormons - Castelmonte
Località attraversate
"Patriarcha sedit in Cormono annos 200": cussì al riferìs un document dal an 1159 rilevant il periodi dal pont di viste storic plui positîf di Cormons.
La indicazion e je, però, imprecise parcè che secont studiôs autorevui la sede patriarcjâl e je restade in chest lûc dome dal 610, an che il patriarcje Zuan si è trasferît, al 735, cuant che e je stade puartade a Cividât dal patriarcje Calist.
Steme comunâl
di Cormons
Cormons - Castelmonte
Località attraversate
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Tal aiar a rivochin sclesis di todesc, talian, sloven, furlan, fintremai cravuat. Si podarès pensâ di jessi cu la panze par aiar tune cualsisei splaze dal litorâl adriatic, se nol fos par chei passe cincuante zovins sentâts su la jerbe, ducj cjapâts dal relatôr e cui voi za plens di domandis. Al pâr scuasit di lâ indaûr ai timps di cualchi academie greghe, ta cheste Poletna šola. Si fevele di “memorie (con)dividude”, di unitâts e di comunitâts savoltadis e tornadis a cirî tai teritoris de Alpe Adrie, ma si studiin ancje dutis lis lenghis menzonadis prime, e cheste e je propit la reson che mi à puartade culì a Pleç.
◆ Chei altris docents mi cjolin vie, cuant che ur dîs che o soi daûr a sostituî un professôr che al è une sorte di divinitât dal furlan (Franco Finco, che nol à bisugne di presentazions), ma forsit lôr no àn ben clare la situazion de nestre lenghe, e di trop che al sedi dificil cjatâ cualchidun che le cognossi (e che le savedi insegnâ) pardabon e cun cussì tante passion.
Nancje i miei students no san ben ce spietâsi (e tant mancul lu sai jo), cussì o cîr di capî ce che a san dal Friûl e dal teritori. Une fantate dal Cjadovri mi dîs che dal difûr si nase a colp une rivalitât tra Triest e il rest de Regjon, biel che i students slovens mi fasin savê che tai lôr programs di storie si fevele ancje dal Patriarcjât di Aquilee. Cussì, dopo une prime suaze gjeografiche e cualchi nozion gjeneriche, o tachìn il nestri viaç dentri de lenghe furlane. I zovins a son cetant curiôs, e ancje une vore preparâts (dal rest, a son cuasi ducj linguiscj), cussì, intun pâr di lezions o ai za brusât il materiâl che o vevi prontât (in pratiche, ce che par solit si fâs intun cors pratic di lenghe furlane). A àn voie di puartâsi cjase plui peraulis pussibilis, mi disin, no dome parcè che a un di lôr i coventin pes sôs ativitâts di ricercje (il dialet fevelât un timp te isule di Krk), ma ancje parcè che cheste e je la uniche ocasion che a àn par cognossi miôr la lenghe furlane. “Un cors di talian o di todesc o pues cjatâlu dapardut, ma jo o soi vignude fin culì di pueste par imparâ il furlan”, mi pant une fantate di Lubiane, e jo o resti incocalide de semplicitât de rispueste.
◆ Mi è stât domandât di insegnâur la grafie e la gramatiche, ma dongje di chês o fevelìn ancje di politiche linguistiche e di insegnament. Cuant che ur conti de scuele furlane, a restin cuasi scaturîts a savê che l’insegnament al è facoltatîf e che dut câs si fevele di trente oris par an (in dôs setemanis lôr a ‘nd àn fatis plui di 40). O cîr di fâur capî che o sin une minorance linguistiche in teritori talian, ma lôr mi cjalin cence bati cee e a ribatin che cun chei 600.000 in Friûl e cuissà trops altris ator pal mont, la cundizion di minorance e je dute tal nestri cjâf. Al è pardabon un plasê, fâ lezion a fantats dal pinsîr cussì viert, si che duncje intune polse ur puarti un pacut di struculuts e chei a restin mâl, a viodi il scartòs cu la scrite “pasticceri in Friuli”, cence nissune traduzion par furlan.
◆ Il timp al passe e, dongje di leturis e esercizis, ur fâs scoltâ il boletin dal meteo di Radio Onde Furlane (che a voltin cence nancje un fastidi) e ur lassi ancje cualchi copie de Patrie. O voltìn insiemi cualchi cjançon, di mût che a sepin che il furlan al è stât doprât par fâ musiche di cualsisei gjenar e, soredut, che cussì a puedin scoltâ cuasi dutis lis varietâts feveladis (a restin ancje lôr, a passâ dal cuasi “standard” di Loris Vescovo, al cjargnel di Dek Ill Ceesa, par dopo pierdi lis palatâls cui Mitili FLK e rivâ ai sunôrs sierâts e dûrs de “Ega Neigra” di Franco Giordani).
◆ Cence inacuarzisi, o sin rivâts insom de aventure. I fantats a pretindin un esam finâl, ancje se nol coventarès. Al è dibant che us contedi che i lôr erôrs si podevin contâ suntune man. Ae fin de cerimonie finâl, i zovins si fasin dongje cuntune sporte cuntun barbezuan parsore. “Chescj chi o jerin nô, prime di imparâ un alc di furlan”, mi disin (pai cors pai students, il CIRF al à ideât il dissen cu la acuile che i dîs al barbezuan: “No sta a fâ il barbezuan, impare il furlan”). Tra lis sorpresis, o cjati ancje dôs breutis di len, cun riproduzions di pituris slovenis su bôçs di âfs. “Chest al è il cjaçadôr che i trai ae acuile. La acuile o sês voaltris furlans, te vuestre cundizion di minorance. No si sa se o rivarês a scjampâ. Ocjo al cjaçadôr, però, parcè che nol è dit che al sedi un forest. Forsit il pericul plui grant, pe lenghe furlane, si plate propit tal mieç di voaltris”. ❚
Rivocs di furlan ancje tra lis acuilis de Mont CjanineSerena Fogolini
Tal aiar a rivochin sclesis di todesc, talian, sloven, furlan, fintremai cravuat. Si podarès pensâ di jessi cu la panze par aiar tune cualsisei splaze dal litorâl adriatic, se nol fos par chei passe cincuante zovins sentâts su la jerbe, ducj cjapâts dal relatôr e cui voi za plens di domandis. Al pâr scuasit di lâ indaûr ai timps di cualchi academie greghe, ta cheste Poletna šola. Si fevele di “memorie (con)dividude”, di unitâts e di comunitâts savoltadis e tornadis a cirî tai teritoris de Alpe Adrie, ma si studiin ancje dutis lis lenghis menzonadis prime, e cheste e je propit la reson che mi à puartade culì a Pleç.


text:
Al è un dai tescj teatrâi plui nomenâts, par vie dal so autôr. Ma al restà discognossût par agns, publicât dome dopo la muart dal poete. A so mût al à viert le strade al ricognossiment dal teatri furlan dentri de leterature. E al è scrit in marilenghe. Par capî di dulà che Pier Pauli Pasolin al à cjapat ispirazion pe sô piece teatrâl «I Turcs tal Friûl», si scuen lâ a Cjasarse e spiâ la Glesie, tirade sù viers la fin dal Votcent, cui claps de vecje Glesie «dal vôt». Si clamave cussì proprit parcè che chei di Cjasarse la costruirin par vôt, par jessi stâts sparagnâts de invasion dai Turcs dal 1494. Par memoreâ l’episodi, vuê, e reste dome la lapide cu la incision de viele dediche. Sul finî de seconde vuere mondiâl, po dopo, Pasolin al scrivè chest test. Si trate di un drame cun contignûts fuarts, siôr di une liriche che e mene indaûr ai grancj tescj de dramaturgjie greghe, cuntune poesie di valôr une vore alte e une scriture che e pant il stîl dal autôr, che plui tart al varà il just acet.
LA PRIME A VIGNESIE, MA INTAL 1976_La rapresentazion e fo in pratiche puartade ae ribalte internazionâl a Vignesie, intant de Biennale dal 1995, tal spazi de «Campanella», li dal Arsenâl, cu la regjie di Elio De Capitani. A seguirin replichis in Friûl, a Milan e Rome. Par chest, par tancj cheste rapresentazion e je considerade une prime. Ma la vere «prime» si metè in sene, ai 2 di Novembar dal 1976, prin aniversari de muart di Pasolini, simpri a Vignesie, te Gleisie di Sant Laurinç, in gracie ae sensibilitât dal regjist udinês, Rodolfo Castiglione e aes musichis di Luigi Nono. Il spetacul al puartave ancje un messaç di solidarietât intun Friûl sledrosât dal Orcolat e di fat al fo replicât te nestre Regjon, ma dopo chê stagjon sedi il test che la sô rapresentazion no varan altri seguit. Il scrit al viodarà la publicazion par cure di Luigi Ciceri dome tal stes an, daspò de muart violente, a Ostie. Des 2000 copiis metudis in circolazion di «Forum Julii», no si int’ cjate plui une.
«UN EVENT MEMORABIL»_Cun Elio De Capitani a lavorarin 40 atôrs furlans, professioniscj e filodramatics. Tra chescj, Lucilla Morlacchi, Giovanni Visentin, Fabiano Fantini, Renato Rinaldi, Francesco Ursella. Lis provis a forin organizadis a Sant Vît dal Tilment: «Il debut ae Biennâl di Vignesie dai «Turcs» – al comentà il regjist – oltri al impat su la memorie coltive di chê esperience, al reste un document unic di un event memorabil». Une repliche te lûs dal soreli si fasè li dai Colonos, ai 25 di Avost dal 1996, un an dopo. «E jere une sfide – al contà in chê ocasion De Capitani –, ma ancje la prove che la «grecitât» che il zovin Pasolin al voleve perseguî cul so test, e cjatave un riscuintri tal rituâl che in chê ocasion si rivà a meti in vore cu la complicitât dai atôrs, dal public e ancje dai elements de nature, pronts a scjadenâsi a comant. Doplant il vint finâl che al slontane i turcs, chel de bielisime poesie musicade di Giovanna Marini, cuntun vint vêr e reâl e i prins lamps un temporâl estîf, che a sierarin cun efiet, une des plui bielis rapresentazion dal spetacul mai fatis».
INCUINTRI TRA DOI MONTS_La clâf dal scrit e sta tal incuintri tra i doi monts: turcs e paisans, invasôrs e invadûts. E la liende si intarsie cu lis vicendis personâls dal autôr. Propit cu la storie dai doi fradis: Meni che al sacrifiche la vite per combati l’invasôr e Pauli che al sielç di continuâ a lavorâ e preâ. Al scriverà Luzian Verone, te so «Rassegne di leterature furlane», che i «Turcs tal Friûl» e je une «opare di grande sugjestion, un viaç che Pasolin al fâs tal passât dal Friûl, cuant che insiemit a carestiis, pidimiis, taramots e malans di ogni fate al scugnì sapuartâ ancje la malandrete invasion turche dal 1499».
Tal test si cjate dut: une metafore de vuere in cors, une premonizion de muart dal fradi Guido, copât a Porzûs, il strazi de mari, Susanna, destinade a continuâ a vivi rispiet ai fîs che e à gjenerât. E al sarà propit a cheste ultime figure che De Capitani al dedicherà il spetacul che al segnerà il tornâ su lis senis di cheste opare, scuasi discognossude, dal poete di Cjasarse.
Oscar Puntel
SPECIÂL – I Turcs tal teatri............
Al è un dai tescj teatrâi plui nomenâts, par vie dal so autôr. Ma al restà discognossût par agns, publicât dome dopo la muart dal poete. A so mût al à viert le strade al ricognossiment dal teatri furlan dentri de leterature. E al è scrit in marilenghe. Par capî di dulà che Pier Pauli Pasolin al à cjapat ispirazion pe sô piece teatrâl «I Turcs tal Friûl», si scuen lâ a Cjasarse e spiâ la Glesie, tirade sù viers la fin dal Votcent, cui claps de vecje Glesie «dal vôt». Si clamave cussì proprit parcè che chei di Cjasarse la costruirin par vôt, par jessi stâts sparagnâts de invasion dai Turcs dal 1494. Par memoreâ l’episodi, vuê, e reste dome la lapide cu la incision de viele dediche. Sul finî de seconde vuere mondiâl, po dopo, Pasolin al scrivè chest test. Si trate di un drame cun contignûts fuarts, siôr di une liriche che e mene indaûr ai grancj tescj de dramaturgjie greghe, cuntune poesie di valôr une vore alte e une scriture che e pant il stîl dal autôr, che plui tart al varà il just acet.


text:
Alcul
Par une tratazion dal pont di viste chimic viôt alcul (chimiche).
Lis bevandis alcolichis a son chês che a à dal alcul etilic (o ben etanûl). In diviersis culturis il consum di bevandis alcolichis al è normâl, cualchidune altre lu improibìs.
Bevi masse al fâs mâl e al pues provocâ problemis sedi subit (pierdite di control), sedi ae salût. A puedin ancje nassi dai fenomens di dipendence dal alcul, chel che si clame alcolisim, che al pues deventâ un veri e propit probleme sociâl.
Liste di bevandis alcolichis


text:
Lizêr, crostulin, gjenuin e bon: a son lis carateristichis de Plume di soreli, il biscot fat in Cjargne.
La recipe dai biscots e je un grum vecje: e je stade passade di gjenerazion in gjenerazion e vuê e je intes mans di Roberto Pecol, titolâr dal Panifici Chialina di Verzegnis. Roberto al puarte indevant l’ativitât tacade di sô mari che le veve ereditade dal pari Albino Chialina.
«Lôr a vevin integrât la produzion di pan cun chê dai biscots, tal stes locâl indulà che o soi jo, in maniere plui ristrete, ben si intint. O ai decidût: parcè no provâ? Tignint simpri presint, in ogni mût, tant che prime robe la tipicitât e la semplicitât dai ingredients. Jo o dopri robe taliane e su chest prodot o cjati simpri plui, al di là che al vedi un non cjargnel, riscuintri. Prime ju clamavin semplicementri “esse” pe sô forme. Dopo, vint di sielzi un non, sintint la consistence lizere dal biscot mi è vignude tal cjâf la plume e cjalant il colôr indorât o ai pensât a la maturazion dal sorc sot dal soreli: e cussì e je nassude Plume di soreli. Fint a 2-3 agns fa o fasevi tant che i biscots che il pan, dopo problemis di salût mi an puartât a metimi dome su la produzion di biscots.»
Cheste sielte e sta puartant i risultâts: la Plume di soreli e ven vendude cuasi in dut il nord Italie.
«Il marcjât lu ai in dut il Friûl, o ai un distributôr a Bassano del Grappa pal Venit e part de Lombardie. Il nord Italie, fale il Piemont, al è cuviert. Rivâ a chest nol è sempliç e al compuarte tancj sacrificis. O soi simpri daûr a scombati par mantignî il rapuart cualitât-presi. Però se tu ti dâs di fâ il risultât tu lu âs. Nol è impussibil; l’impuartant al è vê voie, fan di cjatâ marcjâts, ogni tant ancje corint ator dibant.»
Roberto al à une fie di 23 agns che e studie economie a Udin ma che i da une man e e sta jentrant tant che inte produzion che inte aministrazion, intal control e in gjestion de aziende e di chest al è content parcè che «e sta jentrant plan plan e cussì si pues passâ a une altre gjenerazion, dopo viodarìn». E al zonte “par me al è indispensabil che gran part de zoventût e moli di pensâ dome a laureâsi parcè che e scomence a jessi une mode (un a pene laureât nol è bon di fâ nuie, nol à la pratiche, al coste ae aziende e distès al à di imparâ ancjemò). In Cjargne a ‘nd è necessitât di manualitât. O calcoli pardabon impuartant che la zoventût e impari un mistîr… se o volin che la Cjargne no deventi un desert!»
Ciert che a ‘nd à fate di strade la recipe de Plume di soreli. I biscots a son preseâts pai ingredients sempliçs e naturâi, cence conservants. Roberto al dîs che al baste dome «zucar normâl che o doprìn in cjase, spongje (cence nissune zonte di savôr o conservants), farine, ûfs, levan e arome» e di sigûr une prese di passion. No reste altri che cercjâju!
Panificio Chialina di Pecol Roberto, Via Carducci n. 5 33020 Verzegnis (UD) ❚
✒ Marta Vezzi
CJARGNE. Une plume une vore gustose............
Lizêr, crostulin, gjenuin e bon: a son lis carateristichis de Plume di soreli, il biscot fat in Cjargne.


text:
Timp pe preparazion:
une miezorute
Ingredients par cuatri personis:
une coce, un ûf, farine blancje, nole moscjade, scuete fumade gratade, spongje, salvie.
SI FÂS CUSSÌ
I macarons di coce a son plui facii di parecjâ di chel che si pense.
Il segret al è sielzi la cualitât de coce: lis miôr a son chê greche (cun la scusse colôr savalon) o che mantoane (cul le scusse verde scure), che a àn la paste plui farinose, pluitost che chês nostranis, plui agadosis e cun la paste plui granulose. Une volte taiade a tocuts, metiju tal for cjalt, cun tun sfuei di stagnole parsore cussì si cuein e si suin. Une volte cuete la coce e disfredade, si sfracain cul piron o cul sfracaie-patatis, e in une terine si zonte un ûf, farine blancje, une prese di sâl e une idee di nole moscjade. La cuantitât di farine e va regolade a voli, par vê un impast biel penç. Meti le aghe a bulî cun poc sâl, e cuant che e bol, butâ dentri i macarons un a la volte, doprant dôs sedons par fâju ovai da la forme di une ciespe, mai plui di uns 4-5 par volte, che no vadin a rompisi. Cuant che a vegnin su, si gjavin fûr cuntune cjace forade, e si metin in cjalt. Si poin su pal plat, si zonte une biele grimpade di scuete fumade e parsore si zonte spongje brustulide cuntune fuee di salvie (si pues meti ancje un pugnut di ue calabrie, o decorâ il plat cun cualchi amaret pestât). ❚
Margherita Meggy Timeus
RICETE. Macarons di coceMargherita Meggy Timeus
Timp pe preparazion:


text:
Discussion:Relazions e Organizazions Internazionâls
Sens di cheste vôs[modifiche il codiç]
Jo no ai capît tant ben ce che je cheste vôs, une racuelte di organisims internazionâi? Parcè che par dî par talian it:Internazionale e je une pagjine di disambiguazion, leade plui che altri a la Internazionâl Socialiste--Klenje 7 di Set 2006 a lis 21:42 (UTC)
Spiegazion[modifiche il codiç]
Mandi, prime di dut, grazie pal to comment. A disi il vêr o ai fat riferiment ale Wikipedia par Inglês, quanche o ai scomenzât chiste vôs. Chel che mi plasarès zontà ta cheste vôs ae une racuelte no dome di organisims internazionâi, ma ancje di tematichis "internazionalis" come le Cooperazion al Svilup e cussì vie. Magari par evità cunfusion, si podarès gambià il titul di cheste vôs. Ce distu? PS: ben accette ogni correzion dal me Furlan ancje. O ai gole di da il me contribût pa salveguardie de marilenghe, ma o ai bisugne di studià miôr le grammatiche ...
Mandi, prime di dut benvignût/benvignude. La tô idee e je interessante, ancje se in efiets a sarès di cjatâ un titul just, forsit Internazionalisim, ma chestis peraulis dopo sunin pôc ben par furlan. Se no si pues meti ca dome une piçule introduzion a ce che si intint par internazionâl, e dopo meti i leams a lis diversis vôs come Cooperazion al svilup e vie indevant. Cussì a vegnarès fûr une pagjine mancul incasinade. Pal furlan, nol è mâl, e al è simpri plui facil corezi cualchi alc che scrivi su robis di cui no ai idee. Po secont me si impare sbaliant, jo almancul o ai fat cussì (e sbalii ancjemò :D). Ah, e ssarès bon se tu ti regjistris culì, cusì ancje i tiei contribûts a son regjistrâts e tu âs la tô pagjine par discuti. Bon lavôr--Klenje 8 di Set 2006 a lis 12:35 (UTC)


text:
#09 – La sole e uniche “La Uniche” no duar. Usgnot e zire tal jet e e fâs bataie ae ultin morôs fedêl che i reste: la insonie. La brame dal biel timp passât e je lade vie e cumò il suplent al è l’elisîr. Al è bon l’elisîr: cuant che lu bêf e e devente plui fuarte, sglonfe, zovine, [...]
Categorie: Gjenar fantastic
#08 – Albe Finâl Jo o volevi nome vivi la storie. Capî se ogni timp al puartave alc di diviers e so. I miei voi a continuin slusicant salvadis, ma o ai fermât za di bataiâ par gjavâmi fûr lis cjadenis che mi tegnin presonîr in cheste cret. l gno obietîf al jere stât vê il timp necessari par capî [...]
#01 – Jê Alba e jo il Scûr Alba! Le clami biel planc, che a son benzà ducj a durmî. Le clami par che mi vegni dongje. Alba! I cisichi ancjemò, ma no mi sint. E cjamine discolce, i pîts dentri inte aghe, che le strafont fin parsore dai zenoi. I mei braçs si movin viers di jê, tirâts come [...]
#20 – La mê pôre O ai une pôre, e je rivade une sere dal Bosc Neri, chel a pene fûr dal paîs di Lampac, dulà che o soi vignude a stâ za un an indaûr. O vevi sielzude la ultime cjase dal paîs, pardabon un bon afâr. O ai domandât a la agjente imobiliâr se chel bosc che si [...]
#16 – Flabe E jere une volte une principesse, cetant supierbeose. E pensave di jessi la plui brave, la plui elegante, la plui valente. Dome une robe no i lave jù: e pensave ancje di jessi la plui brute, par vie dal fat che e jere sclereade. Par chest motîf no lave mai fûr dal palaç. Une dì, ch’e no [...]
#01 – Sium, bêçs e flât “Mame! Mame!” La sô vosute cence fuarce e romp il cidin de gnot. Mi tiri sù dal jet, i voi scocolâts e une voie mate di mandâ indenant chel sium cetant biel, li che i nadavi intune pissine plene di bêçs di ogni misure. Discolce, i rivi inte cjamarute. I scûrs e lassin passâ [...]
A La Plata e je une zone dulà si jerin viodûts dai ovnis. Cheste e je un storie dal fin dai agns ‘80 cuant che un parapsicolic al diseve che al jere a stâ intune cjase abitade dai aliens. La storie e je stade contade par setemanis dal telegjornâl “Nuevediario”; o ricuardi il gjornalist José de Zer, che al jere [...]
Al va dâur dal flum, a plene gnot, de corint a ondis neris, e je platade la bestie… Cjâf di jaguâr, cuarp di sarpint, e cuatri gjambis cun sgrifis lungjis. Al è scuindût il “Yaguarón”, in spiete dal om cun pas inciert. Al à sgjavât la tiere sot dal sdrup in spiete di cui che al sdrumarà jù. Dal puar [...]
A Cuyo, tal ovest de Argjentine e in Cîl, si clame Futre une persone vistude intune maniere elegante. E di chês bandis si da chest non ancje ae popolâr liende di “El Futre” . Ae fin dal secul Disenûf, si costruì une spetacolâr opare di inzegnarie, la ferovie transandine, che e tire dongje la citât di Mendoza in Argjentine cun [...]
Lis lûs si impiin subit, lis puartis si sierin cuntun colp, a son rumôrs di laments tai luncs coridôrs dai Tribunâi di San Nicolás. Dutis lis seris o pûr lis gnots, e rive la fantasime. Al è stât culì di plui di cent agns. Al zuie cun lis cjartis, al bale cun lis cjadreis, i ordenadôrs a tremin. Di gnot, [...]
Sabide stade o soi lât a balâ tal borc di Recoleta. Tal breâr o ai cognossût une fantate bielonone, ninine, cui cjavei neris e dute vistude di blanc. O sin stâts insiemi dute la sere e o vin fevelât une vore. Jê e faseve la mestre e si clamave Ulrike. Tal cricâ dal dì le ai puartade a cjase sô. [...]
#22 – La ultime butilie Cun vuê o ai finît, cheste e je propit la ultime. La ultime butilie. No, nol è cul alcul che o ai voie di finîle. Ca vie, su la Isule di Sorevint, di alcul no ‘nd è. Ancje se, cuant che o soi rivât, un tic di spirt al varès zovât par fâmi cûr. Naufragât [...]


text:
Un spazi pai Furlans fûr dal Friûl, par contâ il mont viodût cui voi di chei che a son ator pal mont … “Cun chest sito o vorès fa’ cognossi e cognossi les realtâts che esistin ator pal mont, contadis cun peraulis furlanis”, cussì Norman, furlan che al è a stâ tai Stâts Unîts, al descrîf lis finalitâts dal so gnûf blog, Furlans de diaspore (http://furlans.blogspot.com/), che al puarte il sottitul une vore significatîf “Les vôs dai Furlans sparniçâts ator pal mont”. Un blog viert a ducj chei che, stant fûr, a viodin, cun voi di Furlans, realtâts difarentis e che a vuelin contâlis, in marilenghe. Il blog, screât a Jugn di chest an, ma za une vore siôr di contribûts e di leams, une vore curât e cuntune grafiche sclete, ma cetant ben fate, al è viert a contribûts di culture, societât, ambient, a impressions e opinions par – cemût che al dîs Norman stes – fâ cognossi, ma ancje salacor cognossi miôr e plui a font, il mont che o viodìn, di fûr de Patrie. Il blog al vûl jessi caraterizât di une pluralitât di vôs e rapresentâ la vivarose e une vore sparniçade realtât dai Furlans dal e tal mont; al vûl jessi une rêt, un network dai tancj emigrâts o nassûts tal forest, che si cjatin a vivi “in jenfri a doi monts”, cemût che al scrîf Norman intun dai sei posts, jenfri il mont de lôr vite cuotidiane e il Friûl, viodût di lontan, ma vivût ancje di dongje, intes tantis ocasions di visite. Furlans che salacor si sintin a cjase – ma ancje migrants – in ducj doi i monts.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Trasfusions01 di Zenâr 2004
La nestre piçule comunitât e à vivude une grande zornade: il perdon dal Rosari e il 35m dai donatôrs di sanc. Une fieste dople ma unificade di chê armonie fra cuarp e anime, fra vite spirtuâl e vite matereâl che no à mai di mancjâ, come che no mancje tai cuindis misteris di Crist e di Marie.
Cjalant il coro furnît di 42 bandieris, lis viodevi come un grant rosari, fat cui grignei de solidarietât. E biel che o alçavi il cjaliç cul vin, no podevi no pensâ che il sanc dât de nestre int al è un segnâl inmò plui significatîf e stralusint dal misteri. Un misteri, chel dal sanc di Crist e dai donatôrs, là che al sparis ogni aspiet cruent par lassâ place al amôr. No si pò dâ alc di sè, che al è il regâl plui vêr, cence amôr.
I furlans a an simpri dât il sanc. O in vuere o pal mont o ancje in cjase. Plui che dât, ur al an cjolt, supât come lis sanguetis. Par chel o crôt che il nestri popul, cun ducj i siei difiets e la normalizazion di chescj agns sul model talian, al sedi in debit tai confronts di un stât che lu molç cence misure e cence creance, fasint dividi lis spesis e i dovês di solidarietât ma no i vantaçs e i dirits di paritât.
A chescj fradis, cristians di fat ancje se no simpri di non, ur disarès che la plui grande sperance par un popul al è il popul stes e che, par tant pastrocjade che e sedi la situazion, chel che al à voe di fâ il ben al pò fâlu ancje vuê. Grazie alore pes trasfusions di sanc, che a cirin di ripuartâ salût tun cuarp malât.
Ma la salût e je alc di plui larc e profont dal jessi a puest cul colesterolo e cui trigliceridis. Ancje il purcit, biât, al sclope di salût. Par chel o dîs che, dongje des trasfusions dal sanc, a coventin, par ducj nô, altris trasfusions.
Par esempli trasfusions di culture. Un popul che nol rive a meti, in tal cjaruç incolm de spese, ancje un libri o che nol à timp di cognossi, stimâ, tramandâ la sô culture, storie, lenghe, esperience, nol è san. O al è san dome cul cuarp e duncje in pericul di jessi doprât come un mus, che si lu preferis san. Un popul che nol dopre il so cjâf, al ven doprât.
Ma ancje trasfusions di prejere, di contemplazion, di riflession, di profonditât. O preìn masse pôc e in famee o vin il terôr di fermâsi un lamp a preâ, a lei une rie di vanzeli, a sgambiâsi pinsîrs spirtuâi. E nancje in glesie no sintìn il sens de essenzialitât, de eternitât, dal misteri, di chel Supremo che al à simpri indreçade la nestre storie e la nestre cussience.
E a coventin ancje trasfusions di afiet, di solidarietât, di sant interes di un par chel altri, tacant dai tancj che a muerin di solitudine framieç de fole anonime.
O zontarès, se mi è permetût, ancje une trasfusion di coragjo, di otimisim, di sperance. Un popul come il nestri, che and à viodudis e vivudis di ogni pêl e al è lât in crise plui cui bêçs che cui debits, plui cui lussos esagjerâts e inutii che cu la puaretât dignitose, nol pò vê pore se lis robis si comedaran, se si tornarà a vê il franc misurât. E reste, intate, la libertât dal spirt, de fantasie, dal inzegn, dutis perlis nostranis che a semein sparidis.
Che la Madone e fasi il meracul di peâ dute la nestre int cul fîl de sperance e dal amôr come une inmense corone. Alore il nestri voli al tornarà clâr e ancje il cûr al sintarà un biel clip.


text:
«Ancje i fruts piçui a san che alc di bon si pues imparâ di ducj. Tra cheste veretât e la mitizazion di cualchi popul, che e je stade fate inte culture ocidentâl, come par esempli i grêcs, i judeus, i romans, i todescs, e v.i. al è un biel salt. Plui di cualchi volte il mût di pensâ dai oms al è falât. Une des falopis plui grandis e je chê di scugnî vê dai superoms, dai erois. Cuant che no ‘nd è, alore si scuen inventâju. Al è un mût di pensâ che al nas intai fruts che, di pitinins, a viodin il pari e la mari tant che doi dius. Lis religjons, lis nazions e cumò la publicitât a àn savût doprâ une vore ben cheste bisugne di erois de int».
Cussì al scomence il saç numar sîs dal volum di Franc Fari Il cjâf dai furlans, editât une prime volte intal 2000 e tornât a burî fûr intal 2005, cu la zonte di doi gnûfs saçs (editôr Kappa Vu). Il titul di chest saç al è Sino noaltris furlans la miôr int dal mont? E il sot-titul dal prin paragraf al rispuint a la domande: «Braure furlane? Sì, ma dome par nô e cidine!»
Mi pâr che a sedin vonde chescj riferiments par vê une idee dal spessôr sientific di chest libri. «Al sarès un libri fondamentâl in cualsisei lenghe che al fos scrit (parfin par talian)». Cussì si lei inte prefazion di Sergio Cecotti. A son cutuardis saçs, plui une jentrade e une interviste. Il teme che al fâs di fîl condutôr al è costituît di une sience zovine, di avanguardie, la neurolinguistiche, che e à par assum di spiegâ il compuartament culturâl dai popui e lis diferencis jenfri lis culturis e lis lenghis. E chest su la fonde di studis sistematics di biologjie e di neurologjie.
Peraulonis? Lengaç masse specific, che al intimidis il letôr? Propit no! Anzi: il lengaç al è une vore semplic, a la puartade di dutis lis inteligencis. L’autôr al à vût dit che il nivel medi che al veve in ment lui pal so letôr al jere chel di une classe seconde mezane. Tredis agns! E cun di fat il libri si lu lei cence nissun fastidi, cence nissune fature, cuasi dusinte pagjinis che a corin vie lizeris. E plui di une volte, leint, al ven di pensâ che sì, chê robe li ancje jo le vevi pensade cualchi volte e chê altre robe li…e je propi cussì, ce maniere aio fat a no pensâi prime?
Baste lei cualchi titul dai cjapitui:
-Parcè i popui fevelino plui lenghis e no une sole? E subit ducj o pensìn al episodi de tor di Babêl intal libri de Gjenesi.
-Cemût tirâ sù fruts che a fevelin ben tantis lenghis? E i furlans a àn za biel pront un teren bilengâl, cence nissune spese… e pensâ che par tant timp lu àn butât vie!
-Cais e foncs tai rituâi religjôs dai prins cristians di Aquilee. E vele la nestre storie che e ven fûr, cui mosaics de basiliche mari, une ricjece che no cognossarìn mai vonde.
E fermìnsi culì.
Laurin Zuan Nardin
CULTURE – LA FABRICHE DAI… LIBRIS. Franc Fari, Il cjâf dai furlans............
«Ancje i fruts piçui a san che alc di bon si pues imparâ di ducj. Tra cheste veretât e la mitizazion di cualchi popul, che e je stade fate inte culture ocidentâl, come par esempli i grêcs, i judeus, i romans, i todescs, e v.i. al è un biel salt. Plui di cualchi volte il mût di pensâ dai oms al è falât. Une des falopis plui grandis e je chê di scugnî vê dai superoms, dai erois. Cuant che no ‘nd è, alore si scuen inventâju. Al è un mût di pensâ che al nas intai fruts che, di pitinins, a viodin il pari e la mari tant che doi dius. Lis religjons, lis nazions e cumò la publicitât a àn savût doprâ une vore ben cheste bisugne di erois de int».


text:
Nord
Il nord (o setentrion) al è un dai cuatri ponts cardinâi. Al è opuest al sud e perpendicolâr a est e ovest. Tal specific de culture ocidentâl, il nord al è il pont cardinâl principâl doprât par definî lis altris direzions.
Etimologjie[cambie | modifiche il codiç]
La peraule e derive probabilmentri dal vieri todesc nord, a so volte derivât dal proto-indo-european ner-, che al stave a significâ "çampe" o "sot di": forsit un mût par indicâ il lûc a çampe dal osservadôr dal soreli che al jeve.
Ûs[cambie | modifiche il codiç]
Il nord gjeografic al è la direzion viers la estremitât setentrionâl dal as sul cuâl al ruede la Tiere, clamât polo nord. Il polo nord si cjate tal Artide. Il nord magnetic al è la direzion viers il polo nord magnetic, che al è distant dal polo nord gjeografic. Al è la direzion a çampe dal osservadôr orientât viers est e a diestre di chel orientât viers ovest.
Te mitologjie norene al esisteve un nanul puest a nord che al sustignive la cube dal cîl.


text:
“Si sintive daûr da puarte dut un fevelâ fis fis, ma no si capive ni trops che e erin che e cjacaravin, ni ze che e disevin.
Alore le frute e veve poiât le orele su le puarte…no si pareve bon a scoltâ di scuindon, ma e veve pur di savê cui che al ere in ta sô cjamarute, che i tignive cussì tant a vêle dome par sé.
-A mi, no mi plâs par nuie. –
-A nun, no nus plâs par nuie. –
-Se si podès almancul savê di dulà che e son vignûz. –
-Se si podès almancul savê cui che ju à clamâz. –”
Cussì e scomence la conte che Marie Fanin e à dade fûr sul finî dal 2011, cu la colaborazion de associazion culturâl e di ricercje Ad Undecimun di S. Zorç dal Noiâr. Un librut di 62 paginis, miezis par furlan e miezis cu la traduzion par talian. E insiorât dai dissens di Maria Grazia Cicuto, che a compagnin la storie, cualchi volte, piçui, altris voltis grancj di jemplâ dute la pagine. Ilustrazions vivarosis e coloradis che a son in stât di rindi ben lis emozions che a puedin nassi intun frut devant de magjie che e si displee devant di lui, intal scoltâ une conte. Che a son, pôc sù pôc jù, chês stessis imagjins che ognidun di nô al à platadis intai siei ricuarts.
Il test di Marie nol pues no lassâ scaturîts pe grande fantasie che lu inspire. Lant daûr il scheme tradizionâl des flabis, ve che o fasìn la cognossince cuntune schirie di personaçs che a son lis impersonificazions dai vizis capitâi: la aviditât, la sporcizie, la bastiane contrarie, la prepotance e v.i. Val a dî lis fuarcis dal mâl. E il ben? La redenzion di dulà vegnie? Di un pipin, un leopart di piece cuntune orele a sbrendolon, che al è l’intermediari jenfri i triscj e la frute che e ricêf la incarghe di gambiâur i nons a chês creaturis e a fâlis deventâ buinis. Ma il biel e la origjinalitât de flabe a son intai nons che la autore ur met a siei personaçs, i nons di triscj e po dopo ancje chei di bogns. Disìn dome che Bocjelove e devente Gustine. E fermìnsi culì par no vuastâi al letôr il plasê di scuvierziju lui chei nons.
O vin dit ‘al letôr’. In realtât Marie, plui che leile, i vûl sintude e viodude a contâ. Si môf, e rît, e cjante, e cjape la atenzion dal uditori. Pai grancj une fieste di moviment e di peraule. Pai frutins, po, si pues dome inmagjinâ ce sorte di esperience! Ancje par vie che lis contis a son simpri pensadis ancje in funzion didatiche, une didatiche studiade a pueste pai plui piçui.
Une vôs une vore significante pe culture furlane, chê di Marie.
✒ Laurin Zuan Nardin
SIMPRI BOGNS. Marie Fanin, Le frute che e dave i nons…, Basandiele, 2011............
“Si sintive daûr da puarte dut un fevelâ fis fis, ma no si capive ni trops che e erin che e cjacaravin, ni ze che e disevin.


text:
Architeture
La architeture e je considerade sedi une sience aplicade sedi une art e une tecniche che si ocupe di pensâ, progjetâ e costruî edificis e cjasis e di organizâ i spazis in cui l'om al vîf.
Architeture tant che art[cambie | modifiche il codiç]
Come art la architeture e à des carateristichis ugnulis:
- il lât tecnic al à une impuartance fondamentâl;
- e à di vê scuasit simpri un fin funzionâl, ven a stâi che la opare e à di jessi doprabil pal fin par cui e je stade fate e chest al à di jessi plui impuartant des finalitâts estetichis;
- e je une art une vore localizade, ven a stâi ch’al è dificil spostâ une opare une volte fate.
Architeture tant che sience aplicade[cambie | modifiche il codiç]
Come sience aplicade la architeture e domande al architet une vore di competencis e cognossincis. Lis oparis ca si podin fâ e van da la piçule cjase a oparis grandonis tant che i gratecîi, i stadis o i ospedâi.


text:
Magari cussì, no a son bielzà passâts plui di cuatri agns che Agnul Di Spere nus à lassâts. Par memoreâ il poete, il scritôr, il tradutôr, il ricercjadôr seri e scrupulôs, in sumis l’om di culture che i tignive cetant ae marilenghe e al so Friûl, il Comun di Sedean, l’Istitût Ladin Furlan Pre Checo Placerean, la Union Scritôrs Furlans e la Agjenzie regjonâl pe Lenghe Furlane a àn inmaneât une cunvigne che e à vût juste par titul “Memoreant Agnul Di Spere”, che si è davuelte sabide ai 10 di Zenâr li de sale consiliâr dal municipi di Sedean.
Renzo Balzan, president de Union Scritôrs Furlans, al à ricuardât che tal 1982 Agnul al fo un dai fondadôrs de socie, tant che a ‘ndi è stât il president par uns vincj agns. Di Spere, al à ricuardât Balzan, al scrivè suntun grum di sfueis furlans (ancje su La Patrie), e al fo di chei che a puartarin indevant il progjet “Centri Friûl Lenghe 2000”.
“Al capì la dimension europeane dal popul furlan, che al à di vierzisi a chei altris popui se al vûl salvâ la sô identitât”, al à vût dit Lorenzo Zanon, gnûf president de ARLeF.
Di bande sô, William Cisilino, president dal Istitût Ladin Furlan Pre Checo Placerean, al à fevelât dai leams di Agnul Di Spere cun studiôs e inteletuâi dai popui minoritaris a nivel european, come ocitans, bretons, galês, catalans.
Te sale dal municipi di Sedean al à cjapât la peraule ancje il sociolinguist svuizar Jean-Jacques Furer, che al cognossè Agnul uns trente agns indaûr e che cun lui al colaborà pe tutele des lenghis ladinis.
Alessio Potocco
ATUALITÂT – Agnul, un grant om di culture............
Magari cussì, no a son bielzà passâts plui di cuatri agns che Agnul Di Spere nus à lassâts. Par memoreâ il poete, il scritôr, il tradutôr, il ricercjadôr seri e scrupulôs, in sumis l’om di culture che i tignive cetant ae marilenghe e al so Friûl, il Comun di Sedean, l’Istitût Ladin Furlan Pre Checo Placerean, la Union Scritôrs Furlans e la Agjenzie regjonâl pe Lenghe Furlane a àn inmaneât une cunvigne che e à vût juste par titul “Memoreant Agnul Di Spere”, che si è davuelte sabide ai 10 di Zenâr li de sale consiliâr dal municipi di Sedean.


text:
Lu vin spietât a lunc e biadelore al è rivât. Si clame Penisolâti il gnûf lavôr di Loris Vescovo, vignût fûr pe etichete Nota cu la distribuzion di Egea. A son passâts 5 agns di Borderline,finalist al premi Tenco 2009, ma il spietâ nol è stât par dibant. Cheste volte il “Vescul” nus puarte adalt, intun svol dulà che la tiere, la realtât e la cussience a son une vore lontans. Come intes fotografiis satelitars de mari tiere che a componin lis 28 pagjinis dal librut che al ven insiemit cul disc. «Ducj i personaçs che o conti (e jo o soi dal sigûr un di lôr) a son daûr a galegjâ sospindûts e leâts a alc di plui grant, un cordon ombelicâl» al dîs. Di mistîr Loris al è ricercjadôr tal cjamp ambientâl e al è stât 7 mês in Gnove Zelande par lavôr: «Al è un dai puescj plui isolâts tal mont, e chest si pues ancje viodi cjalant la int» al conte «cuant che o soi tornât in Italie o soi lât indenant a cjalâ e o ai notât che, ancje se o sin circondâts di altris paîs, tai ultins agns mi somee di vivi intun paîs dismenteât dal Pacific, jenfri Tonga, Samoa e Hawaii». Al è nassût cussì Penisolâti, par chê sensazion di sintîsi isolâts ma picjâts ae tiere tal stes timp, come lis lagunis di Grau o di Vignesie. Il cjantautôr nus mene vie lontan su la sô barcje, de Gjiviane in Cjargne ae Ucraìne, passant pal Danau fint al Mâr Neri. Tant che il barcjarûl dal toc Barcarolo, nus incjante e nus rapìs intun viaç cence tiere sot ai pîts: cussì intal cjamin o cjatìn lis BenAndanti (badanti e benandanti), cui voi neris, muse blancje e dincj di arint, feminis soldatis vuardianis di dute la int. I “isolans” de Val Resie, cu la lôr lenghe paleoslave e i lôr suns antîcs di citira e bunkula. E po africans, magrebins, cjamesis neris, vedrans (jessi bessôi al è sâl, ma bessôi però) e oms che ti clamin copari cu la tiere su pai bregons. Insiemit cun Vescovo o cjatìn ancjemò une volte Leo Virgili (trombon e ghitare eletriche) e Simone Serafini (liron) e poi Mark Harris al piano e Ivan Ciccarelli aes percussions (ma no dome: a son ancje la vôs di Claudia Grimaz, il violin di Giulio Venier e tancj altris). Chest disc al à dentri nostalgjie e universalitât, amarece e suadence, traspuart e distac. E al è za li che al clame il prossim premi Tenco. ❚
✒ Natascia Gargano
MUSICHE. Loris Vescovo al torne cun Penisolâti............
Lu vin spietât a lunc e biadelore al è rivât. Si clame Penisolâti il gnûf lavôr di Loris Vescovo, vignût fûr pe etichete Nota cu la distribuzion di Egea. A son passâts 5 agns di Borderline,finalist al premi Tenco 2009, ma il spietâ nol è stât par dibant. Cheste volte il “Vescul” nus puarte adalt, intun svol dulà che la tiere, la realtât e la cussience a son une vore lontans. Come intes fotografiis satelitars de mari tiere che a componin lis 28 pagjinis dal librut che al ven insiemit cul disc. «Ducj i personaçs che o conti (e jo o soi dal sigûr un di lôr) a son daûr a galegjâ sospindûts e leâts a alc di plui grant, un cordon ombelicâl» al dîs. Di mistîr Loris al è ricercjadôr tal cjamp ambientâl e al è stât 7 mês in Gnove Zelande par lavôr: «Al è un dai puescj plui isolâts tal mont, e chest si pues ancje viodi cjalant la int» al conte «cuant che o soi tornât in Italie o soi lât indenant a cjalâ e o ai notât che, ancje se o sin circondâts di altris paîs, tai ultins agns mi somee di vivi intun paîs dismenteât dal Pacific, jenfri Tonga, Samoa e Hawaii». Al è nassût cussì Penisolâti, par chê sensazion di sintîsi isolâts ma picjâts ae tiere tal stes timp, come lis lagunis di Grau o di Vignesie. Il cjantautôr nus mene vie lontan su la sô barcje, de Gjiviane in Cjargne ae Ucraìne, passant pal Danau fint al Mâr Neri. Tant che il barcjarûl dal toc Barcarolo, nus incjante e nus rapìs intun viaç cence tiere sot ai pîts: cussì intal cjamin o cjatìn lis BenAndanti (badanti e benandanti), cui voi neris, muse blancje e dincj di arint, feminis soldatis vuardianis di dute la int. I “isolans” de Val Resie, cu la lôr lenghe paleoslave e i lôr suns antîcs di citira e bunkula. E po africans, magrebins, cjamesis neris, vedrans (jessi bessôi al è sâl, ma bessôi però) e oms che ti clamin copari cu la tiere su pai bregons. Insiemit cun Vescovo o cjatìn ancjemò une volte Leo Virgili (trombon e ghitare eletriche) e Simone Serafini (liron) e poi Mark Harris al piano e Ivan Ciccarelli aes percussions (ma no dome: a son ancje la vôs di Claudia Grimaz, il violin di Giulio Venier e tancj altris). Chest disc al à dentri nostalgjie e universalitât, amarece e suadence, traspuart e distac. E al è za li che al clame il prossim premi Tenco. ❚


text:
14 aprile 2006
Letaris pe Argjentine a Egidio Feruglio
Vinars ai 21 di Avrîl a Tavagnà li dal centri civic aes 18.00 Javier Grossutti e Gianpaolo Carbonetto a presentin il libri di Bianca Agarinis Magrini “Lettere per l’Argentina a Egidio Feruglio” (te foto, la cuviertine), archeolic, esploradôr, grant studiôs, salacor plui cognossût in Argjentine che no in Friûl.
Par cognossi la figure di Egidio Feruglio, lait a viodi la sô biografie e il sît dal Museu Archeologjic Egidio Feruglio che i àn dedicât in Patagonie.
Par cognossi la figure di Egidio Feruglio, lait a viodi la sô biografie e il sît dal Museu Archeologjic Egidio Feruglio che i àn dedicât in Patagonie.
Nessun commento:
Iscriviti a: Commenti sul post (Atom)